Zagrebački Muzej prekinutih veza
Uspomene i tričarije u raznim oblicima na propale ljubavi i romanse, izložene su u tom muzeju kao simbol gubitka, ali i snage ljubavi
"Predmeti izloženi ovdje predstavljaju sve faze prekida jedne veze i na koji način ljudi kroz njih prolaze. I, zapravo, kako doživljavaju ljubav. Mogli bismo reći da se radi o muzeju ljubavi, ali postavljenom naglavačke," kaže suosnivatelj muzeja Dražen Grubišić Kad propadne jedna ljubavna veza, što uraditi sa svim onim stvarčicama što su vam nekoć tako puno značile? Umjesto da ih raskomadate ili natopite suzama, mjesto im možete pronaći u - Muzeju prekinutih veza. Od plišanih medvjedića do vjenčanih haljina i "čupavih" lisica, eksponati ove izložbe svjedoci su jedne ljubavi, ali i ljubavi koja je prošla. Suosnivatelj muzeja Dražen Grubišić pojašnjava koncept muzeja: "Predmeti izloženi ovdje predstavljaju sve faze prekida jedne veze i na koji način ljudi kroz njih prolaze. I, zapravo, kako doživljavaju ljubav. Mogli bismo reći da se radi o muzeju ljubavi, ali postavljenom naglavačke." Uspomene na propale ljubavi doniraju se anonimno. Svaki predmet popraćen je kratkim opisom priče uz koju je vezan i emocija koje predstavlja. Neki od eksponata simboliziraju veze s nasilnim krajem, poput razbijenog vrtnog patuljka koji je "poletio do vjetrobranskog stakla novog automobila." Ili sjekira iz Berlina, upotrebljena za cijepanje svakog komada namještaja kojeg je iza sebe ostavila nečija djevojka. "Što se više soba punila rascijepanim namještajem, osjećao sam se bolje," piše u popratnom tekstu. Ovaj je muzej osmislio Dražen Grubišić i njegova bivša djevojka. Kad su prekinuli vezu, nisu se mogli odlučiti što učiniti sa svojim emocionalnim tričarijama. Umjesto da su ih se riješili, počeli su sakupljati i uspomene na veze drugih ljudi i ono što je započelo kao mala zbirka izložena u kontejneru pretvorilo se u sjajan muzej na zagrebačkom Gornjem gradu. Elizabeta Lalevska, jedna od posjetiteljica muzeja, kaže da i ona ima nešto što bi mogla dodati muzejskoj zbirci: "Sjetila sam se jednog medvjedića kojeg bih ja možda bila mogla donijeti ovdje, ali više ni ne znam gdje je..." Budući da su mnogi u nekoj fazi svog života imali nesretnu ljubavnu vezu, skoro svatko u muzeju može pronaći dio sebe. Božo Kovačević, bivši političar i diplomat, kaže da će se mnogi ljudi moći poistovjetiti s eksponatima u muzeju: "U svakom od eksponata čovjek može naći neku asocijaciju na nešto što se i njemu dogodilo, tako da je ovaj muzej inspirativniji od ostalih. U drugim muzejima se uglavnom nešto nauči, a ovdje čovjek bude potaknut da i sam napravi nešto što će ostati zapamćeno, kao eksponati u ovom muzeju." Koliko god bio muzej tuge, boli i gubitka, ovo je i muzej ljubavne moći i snage.